Gandia es prepara per a rebre milers de persones amb la celebració de la Diocesana
09 gener 2018

## Gandia es prepara per a rebre milers de persones amb la celebració de la Diocesana09 gener 2018Última actualització: 14 juliol 2025

![](../gestion/img/_AO_5602-copia.jpg)  
  

L'alcaldessa de Gandia ha comparegut aquest matí en roda de premsa acompanyada pel regidor delegat de la Setmana Santa, Ciro Palmer, i la presidenta de la Junta Major de Germandats de la Setmana Santa de la ciutat, Maria José Martí, per presentar les activitats que es desenvoluparan a la nostra ciutat amb motiu de la Diocesana. La XLIII edició de la Diocesana de la província de València començarà amb el seu calendari d'activitats el pròxim 13 de gener.  
  
**Diana Morant** ha explicat que totes les confraries de la província de València acudiran a la nostra ciutat. "Això ha estat fruit de la bona feina i de la reputació de la Junta Major de Germandats de Gandia a tot el territori valencià, el que ha permés que siguem amfitrions d'aquesta 43a edició. És una oportunitat magnífica no només per fer valdre la nostra Setmana Santa sinó també per constatar que per a nosaltres la Setmana Santa també és cultura i per tant, un reclam turístic". "Aquesta trobada coincideix amb la capitalitat cultural i servirà per a enriquir la programació extraordinària que ja està en marxa. Seran moltes les persones que ens coneixeran per aquest esdeveniment religiós".  
L'alcaldessa ha destacat que "aprofitarem la Diocesana perquè es conega la Setmana Santa de Gandia fora de les dates habituals i per aconseguir que aquesta festa siga declarada com a Bé Turístic d'Interés Nacional". "Com a alcaldessa vull agrair a la Junta Major de Germandats i a Ciro Palmer el treball i l'esforç que han realitzat per posar en marxa una programació que ens permetrà destacar aquells aspectes més importants en l'àmbit turístic que atresorem com a ciutat" i afegia que "aquest any la Setmana Santa tindrà un paper més destacat a FITUR, ja que des d'allí podrem explicar-ho a tothom".  
  
Per la seua banda, **Ciro Palmer** ha declarat que "des de l'Ajuntament hem de ser capaços d'aprofitar l'oportunitat que ens dóna la Diocesana per afegir a l'atractiu turístic el cognom de religiós i potenciar l'arribada de milers de turistes". "Anem a mostrar el nostre patrimoni arquitectònic vinculat al sentir religiós atribuïble sobretot als Borja i destacar el valor de la imatgeria de la Setmana Santa de Gandia. Demostrarem que la nostra setmana santa a més d'introspectiva és participativa".  
  
L'edil ha explicat que des de fa mesos es treballa braç a braç amb la Junta de Germandats per implicar altres departaments del consistori per tal d'aconseguir una repercussió més gran de l'esdeveniment amb el suport d'una campanya de difusió en l'àmbit local, provincial i nacional sota el lema "**Semana Santa de Gandia. Pasión en vivo**".  
Segons ha explicat Palmer, els aspectes més destacats són el XXXVI Concurs de Fotografia, la celebració del XLIII Trobada Diocesana, la representació de la _Visitatio Sepulchri_ que per primera vegada se celebrarà fora de les seues dates habituals, la XXXII Processó Diocesana a més d'una promoció especial de la destinació turística de Gandia propera a les dates de la Setmana Santa.  
"Totes aquestes iniciatives ens serviran per a sumar fets a la petició per convertir la Setmana Santa de Gandia a festa d'Interés Turístic Nacional", va finalitzar Ciro Palmer.  
  
Finalment, **Maria José Martí** va començar la seua intervenció agraint a l'alcaldessa i a Ciro Palmer la seua col·laboració per fer possible l'arribada de la Diocesana a la nostra ciutat i va explicar el programa d'activitats previstes que començarà aquest dissabte amb una missa a la Col·legiata seguida d'una recepció al consistori després de la qual s'ha organitzat una visita turística pel centre de Gandia per a totes les persones que acudisquen. Posteriorment, la plaça del Prado acollirà a partir de les 13.30 hores un esmorzar popular on degustar la fideuà.  
  
Ja al febrer, es desenvoluparan els actes principals a partir del dia 18 que finalitzaran el dia 24 amb la Processó Diocesana on s'espera que acudisquen prop de 5.000 persones de tota la província. "No només tindrem les germandats de Gandia, seran milers de persones les que omplin la nostra ciutat aquest dia, ja que serà una processó multitudinària".  
  
Finalment, l'acte de cloenda de la Diocesana se celebrarà el 18 de novembre al Grau de Gandia.